Matseno

Bibele e ngwadilwe kgale, eupša e bolela ka ditabanatabana tše ntši tše di re amago ga bjale tšeo di akaretšago lefelo la mošomo. E bolela le bengmešomo le bašomedi, bataolo goba bao ba lego lebatong la lebenkele. E bolela le bao ba sa šomego gape le mošomedi yeo e lego thwadi mošomong wa gagwe.

Ge o bala pukwana ye, o tla makala go humana ka fao ditemana tša Bibele di lego maleba ka gona matšatšing a lehono. Di bale, o di diriše mošomong wa gago mme o tla humana gore o ka ipshina ka mošomo wa gago le tšhegofatšo ya Modimo bophelong bja gago bja mošomo.

Naa Bibele e re botša eng ka lefelo la mošomo?

Ka gare ga Bibele mošomo o be o bonwa bjalo ka tšhegofatšo go tloga mathomong. Re bala pukung ya Genese gore Modimo o ile a thaba kudu mošomong wa gagwe wa go hlola le go beakanya lefase. Mo go maemo a go fapafapana a tlholo, re bala gore:

Modimo a di bona, a kgahlega.

GENESE 1:10b,12b,18b,21b

Go šoma tlholong ya Modimo

Ge Modimo a bopa banna le basadi o ile a ba šegofatša gomme a ba dira balaodi ba tšohle tše a di hlodilego. A nyaka gore ba šome ka go mo obamela le ka tšhegofatšo ya gagwe. Gape, ba ile ba botšwa tsebe go kwa ka mošomo wo ba nego ba swanetše go o dira.

Ka gona Modimo a hlola batho, a ba dira gore ba swane le yena. A ba dira e le monna le mosadi, a ba šegofatša mme a re go bona: “Le beng le bana ba bantši gore ditlogolo tša lena di tle di phele gohle lefaseng mme di le laole. Ke le bea balaodi ba dihlapi le dinonyana le diphedi tšohle tša lefase.”

GENESE 1:27-28

Ka gona Morena Modimo a bea monna moo serapeng sa Edene gore a se leme, a se lete. A mmotša a re: “O ka ja dienywa tša mohlare ofe le ofe mo serapeng ntle le tša mohlare wo o fago tsebo ya se sebotse le se sebe. O se ke wa ja dienywa tša mohlare woo; ge o ka di ja, o tla hwa lehu ka lona letšatši leo.”

GENESE 2:15-17

Ge monna wa mathomo le mosadi wa mathomo ba paletšwe ke go obamela Modimo, mošomo e bile kotlo. Modimo o boditše Adamo le Efa gore ba tla tlamega go šoma ka boima maphelong a bona ka moka gore ba kgone go iphidiša.

Mme a re go monna: “O theeditše mosadi wa gago mme wa ja dienywa tše ke go boditšego gore o se ke wa di ja. Ka lebaka la seo o se dirilego, mobu o rogakilwe. O tla tlemega go šoma ka boima bophelo bja gago ka moka gore lefase le go hlagišetše dijo tše di lekanego. Lefase le tla hlagiša ditshehlo le meetlwa, wa ba wa tlemega go ja ditala tša naga. O tla šoma ka boima wa tšwa kudumela go ikhweletša dijo mobung go fihlela o boela mobung, gobane o bopilwe ka wona. O bopilwe ka mobu mme o tla fetoga mobu gape.”

GENESE 3:17-19

Gomme motho o humana lethabo mošomong bjalo ka mpho ya go tšwa go Modimo:

Motho ge a na le sa go ja, le sa go nwa, le go ipshina ka tše a di šometšego gaboima, ga se ka lebaka la gore a lokile.a Ke lemogile gore tšeo le tšona di tšwa go Modimo. Kgane ke mang yo a ka bago le sa go ja le sa go ipshina a sa se fiwe ke Modimo?

MMOLEDI 2:24-25

Ge Modimo a file motho mahumo le thoto mme a mo dumeletše go ipshina ka tšona, le go leboga tše a di filwego, le go ipshina ka tše a di katanetšego, tšeo ke mpho ye e tšwago go Modimo. Ka ge Modimo a mo phediša ka lethabo, a ka se hlwe a hlobaetšwa ke bokopana bja bophelo bjono.

MMOLEDI 5:18-19

“Ge le eja le khora le leboge Morena Modimo wa lena ka lebaka la naga yeo e nonnego ye a le filego yona.”

DOITERONOMIO 8:10

“Lena sa pele le šomele mmušo wa Modimo le tše Modimo a nyakago gore le di phethe, gomme tše dingwe tšeo ka moka o tla le okeletša ka tšona.”

MATEU 6:33

Ditlhahlo tše lesome tše di tla go thušago go šoma ka tsela ye e kgahlago Modimo le go go netefaletša tšhegofatšo ya gagwe ke tše di latelago:

1 Tshepha Modimo

Gantši re kwa mmolelwana wa gore banna goba basadi ba “go itira se ba leng sona” go hlaloša bao ba ikgokgomošago ka ditalente le mabokgoni a bona lefelong la mošomo. Bibele e re ruta gore ga go selo se re ka se fihlelelago ka ntle le thušo ya Modimo. Re a kgalwa kgahlanong le go rulaganya o ka re re na le taolo ye e feletšego ya bokamoso le kgahlanong le go ikgantšha le go itlotla ka dikatlego tše re di fihleletšego.

“Ka gona, le se ke la tsoga le gopotše gore le ikhumišitše ka maatla a lena le go tia ga lena. Le gopoleng gore ke Morena Modimo wa lena yo a le fago maatla a go itirela lehumo. O dira seo ka gobane o botegetše kgwerano ye a e dirilego le borakgolokhukhu ba lena ka keno, mme o sa botegetše kgwerano yeo le lehono.”

DOITERONOMIO 8:17-18

Theeletšang mo, lena le rego: “Lehono goba gosasa re tla ya motseng wa boketekete mo re tlago dika re le gona ngwaga ka moka re gweba re bolaya tšhelete.” Etse tša la gosasa le bophelo bja lona ga le di tsebe. Le dio swana le kgodi ye e pipago lebakanyana, ka morago e apoge. Ebile le ka upše le re: “Ge Morena a ratile re tla tsoga re dira se goba sela.” Eupša lena le ikgantšha ka matepe; kgantšho yohle ya mohuta woo ke ye mpe.

Bjale ge, motho ge a tseba se se lokilego se a kago se dira eupša a se se dire, o dira sebe.

JAKOBOSE 4:13-17

Gafela Morena tše o di dirago,

gomme o tla atlega mererong ya gago.

DIEMA 16:3

2 Šoma ka boima

Bibele e ruta gore bao ba šomago ka boima ke bahlalefi gomme ba buna dienywa tša mošomo wa bona, eupša dibodu ke ditlaela ebile di ka se atlege bophelong. Go bohlokwa gore re be le mošomo wo re o šomago wa letšatši ka letšatši gore re kgone go fihlelela dinyakwa tša rena tša letšatši ka letšatši.

Wena sebodu, eya makekeng,

o bone ka mo a phelago ka gona,

gomme o ithute ka ona.

Le ge a se ne moetapele,

goba molaodi, goba mmuši,

a ipolokela dijo selemo;

a ikgobokeletša mefago ge go bunwa.

Sebodu towe, o tla robala go fihlela neng?

O tla tsoga neng?

DIEMA 6:6-9

Se duletše go pshikologa bolaong bja sona,

bjalo ka lebati ge le bulega digonong tša lona.

Se ngwatha bogobe ka mogopong,

fela se tšwafa go iša seatla ka ganong.

DIEMA 26:14-15

Batho ba gaborena ba swanetše go itlwaetša go dira mediro ye mebotse, gore ba tle ba kgone go thuša ka tše di tlogago di nyakega; ba se ke ba phela bophelo bjo bo se nago mohola.

TITOSE 3:14

Banabešo, re le laya legatong la Morena wa rena, Jesu Kriste, gore le kgaogane le badumedi bohle ba dulago ka diatla le gona ba sa phelego ka dithuto tše re ba rutilego tšona. Lena beng le tseba ka mo le swanetšego go re ekiša ka gona. Rena re be re sa dule ka diatla mola re le moo go lena. Re be re sa phele ka mphiwafela. Sa rena e be e le go itapiša le go katana; re be re šoma bošego le mosegare gore re se tshwenye motho wa lena, e se ka gobane re se na tokelo ya go babalelwa, eupša e le ka ge re nyaka gore le tle le re ekiše. Le gona mola re le moo go lena re be re hlwa re le botša re re: “Maganagošoma le dijo a se di fiwe.”

Re realo ka ge re ekwa ba re ba bangwe ba lena ke metlapa ye e sa dirego selo ge e se go tsenatsena ditaba tša ba bangwe. Ba mohuta woo re ba laya re ba kgothatša legatong la Morena Jesu Kriste gore ba se itšharakantšhetše bophelo, ba upše ba šomele tša go iphediša.

Ge e le lena, banabešo, le se ke la lapa go dira tše dibotse.

2 BATHESALONIKA 3:6-13

Fela ge motho a sa hlokomele ba gabo, gagolo ba lapa la gagwe, o lahlile tumelo, gomme o phalwa le ke yo e sego modumedi.

1 TIMOTHEOSE 5:8

3 E ba le nnete

Bibele e bolela se sengwe ka mathata a mantši ao go kopanwago le ona lefelong la mošomo matšitši a.

Go utswa le go bolela maaka

Go utswa ke bothata bjo bogolo kgwebong matšatši a, e kaba go tšea dilo tše nnyane tše o ka ikholago ka tšona, goba go radia mokgatlo ka go utswa tšhelete ye ntši. Re lokela ke go hlompha Modimo ka go ba le nnete go tšohle tše re di dirago le go di bolela lefelong la mošomo. Lentšu la Modimo go tšwa go Melao ye Lesome go ya go Testamente ye Mpsha le re kgala kgahlanong le go utswa.

“O se ke wa utswa.”

EKSODOSE 20:15; DOITERONOMIO 5:19

“Le se ke la utswa, goba la bolela maaka, goba la radia motho.”

LEFITIKOSE 19:11

Lehodu la go utswa dijo go ntšha tlala maleng

batho ga ba le sole;

eupša ge le ka swarwa le lefišwa gašupa,

le ge e ka ba ka thoto yohle ya lapa la lona.

DIEMA 6:30-31

Ke moka a re go nna: “Mo go lona go ngwadilwe thogako ye e tlago wela naga ka moka. Ka thoko ye nngwe ya lengwalo go ngwadilwe gore mahodu ohle a tla ntšhwa mo nageng; ka thoko ye nngwe go ngwadilwe gore bohle ba ba ikanago ka maaka le bona ba tla tlošwa. Morena Ramaatlaohle o re o tla romela thogako ye gomme ya tsena ka lapeng la lehodu le lengwe le le lengwe, le ka go la yo a ikanago ka maaka ka leina la gagwe. E tla lala ka dintlong tša bona, ya hlahlamolla marulelo a tšona, ya kgereša le maboto.”

SAKARIA 5:3-4

Morena Ramaatlaohle o re: “Ke tla tla go lena go le ahlola, gomme ntle le go dikadika ka bona batho ba molato: boramaselamose, le diotswa, le dihlatse tša maaka, le ba ba hlalefetšago bašomedi ba bona meputsong ya bona, le ba ba radiago bahlologadi le ditšhuana, le ba ba hlokomologago bašele – bohle ba ba sa mpoifego.”

MALAKIA 3:5

Yo a lemetšego go utswa a se sa utswa, a upše a kgothalele go šoma, gore a tle a hwetše tše di mo lebanego tša go iphediša, le gore a tle a be le tša go thuša bahloki.

BAEFESO 4:28

Makgoba a ikokobetše go beng ba ona le go ba kgahliša dilong ka moka. Ba se ke ba ba ngangiša. Ba se ke ba ba utswetša. Ba upše ba ipontšhe gore dilong tšohle ba a tshepega, gore mo go tšohle ba dire gore thuto ya Modimo, Mophološi wa rena, e kgahliše.

TITOSE 2:9-10

Tsogolekobong le bomenetša

Tsogolekobong le bomenetša e šetše e le setlwaedi lefelong la mošomo. Bibele e ruta gore go fošagetše go amogela tsogolekobong gobane seo se tla go phuhlamiša.

Batho ba bantši ba dumela gore:

Tsogolekobong mofi wa lona o re ke pheko,

o re le mo kgontšha tše a di dirago.

DIEMA 17:8

Efela:

Moikhumišakaboradia o hlolela lapa la gagwe go šekeletšwa,

moilatsogolekobong yena o tla phela.

DIEMA 15:27

Yo ka mehla a phethago se a se tshephišitšego,

le ge e ka ba se sethata bjang le bjang.

Ke yo a sa adimišego tšhelete ka go e tswadiša,

yo a sa rekwego go phara yo a se nego molato.

Yo mobjalo a ka se tlalelwe.

PESALOME 15:4b-5

Go ahlola sepitša ke phošo,

fela baahlodi ba bangwe ba rekwa ka sejonyana go dira phošo yeo.

Ramegabaru o potlakela go huma,

a sa lemoge gore se se mo letetšego ke bodiidi.

DIEMA 28:21-22

Kgatelelo e ka diriša mohlalefi tša bošilo. Tsogolekobong le sentšha motho.

MMOLEDI 7:7

Bohwirihwiri le boradia

Gantši re kwa ka batho ba ba nyakago tefelo ya mošomo wo ba sa o dirago goba dithoto tše ba sa kago ba di aba.

Dinakong tša Bibele, dikala, dikalaboima le dikelo di be di le bohlokwa tekolong ya theko ya dithoto. Se se dirile gore go be le dikalaboima tša nnete le kgwebišano ya nnete. Le ge go le bjalo, re na le go kwa ka dikgwebo tše di nyakago tefelo ya dithoto tše di sa kago tša di aba goba go lefiša badiidi theko ye e sego ya nnete.

“Le se ke la hlalefetšana ge le šomiša dikeloboima le dikelo. Le šomiše dikeloboima le dikelo tša mmakgonthe tše di tshephegago, gore le tle le phele nako ye telele nageng ye Morena Modimo wa lena a le fago yona. Morena o hlaswa batho ba ba hlalefetšago.”

DOITERONOMIO 25:13-16

Morena o hloile kelo ya boradia,

o thabela ye e nepagetšego.

DIEMA 11:1

Mogolo wa yo kgopo ga o swarelele,

yo a dirago tša go loka yena

o tla fiwa moputso wo o sa felego.

Yo a kgotleletšego go dira tša go loka o tla phela,

yo a šetšego tše mpe morago yena o tla hwa.

DIEMA 11:18-19

“Le se ke la radia yo mongwe ka go šomiša dikelo tša bofora ge le ela botelele goba boima goba bontši. Le šomišeng dikala le dikeloboima le dikelo tše di nepagetšego. Ke nna Morena Modimo wa lena yo a le ntšhitšego nageng ya Egepeta. Le phetheng melao ya ka le ditaelo tša ka ka moka. Ke nna Morena.”

LEFITIKOSE 19:35-37

Theeletšang mo, lena le gatelelago bahloki, le tlaišago badiidi ba naga ye. Le ipotša le re: “Monyanya wa Ngwedi wa lebalana o tla feta neng gore re tle re rekiše mabele a rena? Sabatha e tla feta neng, gore re tle re a rekiše? Ke mo re tlago ela ka dikelo tše e sego tšona, ra lefiša batho go feta tekanyo, ra ba hlalefetša ka dikeloboima tše e sego tšona. Modiidi re ka mo reka ka tšhelete, le mohloki ra mo reka ka dieta, ešita le ditlhoka tša mabele ra di rekiša.”

Morena, yo Baisraele ba ikgantšhago ka yena, o ikanne a re: “Nka se tsoge ke lebetše mediro ya bona ye mebe.”

AMOSE 8:4-7

Go boifa Morena ke bohlale. O bitša ba motse wa Jerusalema o re: “Theeletšang, lena le kgobokanego mo motseng wo! Ka dintlong tša batho ba kgopo go na le mahumo ao ba a ikhweleditšego ona ka bohwirihwiri. Ba šomiša dikelo tša bofora, e lego selo se ke se hloilego.Na nka napa ka swarela batho ba ba šomišago dikelo le dikeloboima tša bofora? Bahumi ba gabolena ba rata boganka, le gona ka moka ga lena le bompheane ebile le baradia. Ka gona ke šetše ke thomile go le otla, gomme ke tla le bolaya ka lebaka la dibe tša lena. Le tla ja, fela la se khore – gabotsebotse la no swarwa ke tlala. Tše le di thopilego di ka se lotege. Se sengwe le se sengwe se le se lotilego ke tla se fediša ka ntwa.”

MIKA 6:9-14

4 Kgotsofala

Ye nngwe ya ditanywa tše bonolo ye o ka welago ka go yona ke go ipapetša le bao ba lego kaone go go feta. Ka go dira bjalo, ga o kgotsofale gomme o phela o phegelela go ba le tše ntši. E se kgale o tla be o le lekgoba la megabaru o se sa kgotsofatšwa ke selo. Bibele e re laya kgahlanong le go duma:

“O se ke wa duma ngwako wa yo mongwe. O se ke wa duma mosadi wa gagwe, goba lekgoba la gagwe, goba kgomo ya gagwe, goba pokolo ya gagwe, goba se sengwe se e lego sa gagwe.”

EKSODOSE 20:17

Ke go kgopela dilo tše pedi;

o se ntime tšona pele ke ehwa:

Boradia le maaka o di tloše di be kgole le nna;

o se ke wa ntiitša goba wa nkhumiša.

O mphe dijo tše di ntekanego,

gobane ge nka ba le dijo tše dintši,

nka tla ka go latola ka re ga ke go hloke.

Le gona,

ge nka diila nka utswa,

mme ka go hlompholla,

wena, Modimo wa ka.

DIEMA 30:7-9

Ba hloma nke bodumedi ke mokgwa wa go ikhumiša.

Bodumedi bjona bo humiša motho kudu ge eba a kgotsofala ka se a nago le sona. Gape ga se ra tla le selo mo lefaseng, gomme le go tloga re ka se kgone go tloga le selo mo go lona. Ge re na le dijo le diaparo re kgotsofale ka tšona. Ba ba nyakago go huma bona ba wela molekong, gomme ba tanywa ke ditumo tše dintši tša botlaela tša go bolaiša batho le go ba phonkgetša tahlegong le tshenyegong. Gape go rata tšhelete ke wona modu wa makgopo ka moka. Ba bangwe, ka lebaka la go e duma kudu, ba kgelogile tumelong mme ba itlišetša masetlapelo a mantši.

1 TIMOTHEOSE 6:5b-10

Tšohle tše e lego tša lefase – tše nama e di dumago, le tše mpe tše mahlo a di dumago, le thoto ye motho a ikgantšhago ka yona – tšohle tšeo ga se tše di tšwago go Tatagorena, ke tše di tšwago go lefase. Lefase le tša lona tše di dungwago ke batho di a feta, eupša yo a phethago thato ya Modimo yena o phelela ruri.

1 JOHANESE 2:16-17

Le se ke la ba le marato tšheleteng, le gona le kgotsofale ka se le nago le sona. Gape Modimo o rile: “Nka se tsoge ke le tlogetše, ebile nka se tsoge ke le lahlile.” Ka gona, a re boleleng re holofetše re re:

“Morena ke mothuši wa ka,

nka se boife selo;

motho wa nama yena a ka ntirang?”

BAHEBERU 13:5-6

Gobane ke ithutile go kgotsofala ka se ke nago le sona.

BAFILIPI 4:11b

5 Godiša setswalle se sebotse

Go a tsebega gore bašomedi ba mokgatlo ke bona dikokwane tše kgolo tša wona. Setswalle se sebotse sa go šoma se bohlokwa kudu gobane se tla dira gore mokgatlo o tie gape o dire tšhelete. Go ipelaetša ga bašomedi le bašomedi ba ba sa hlohleletšwego go dira gore ekonomi e lahlegelwe ke dimilione ngwaga ka ngwaga.

Setswalle se sebotse sa go šoma se theilwe godimo ga go tshephana le go hlomphana ka kwešišo ya gore bengmešomo le bašomedi (mong le lekgoba dinakong tša Bibele) ba ka tlase ga pušo ya Modimo. Modimo o nyaka gore bašomedi ba dire mošomo wa bona wa letšatši le gore ba lefelwe mogolo wa nnete.

“Le se ke la jeletša yo mongwe goba la mo radia. Le se ke la gana le moputso, le ge e ka ba bošego bo tee fela, wa yo le mo thwetšego.”

LEFITIKOSE 19:13

“O se ke wa pata mohlanka yo o mo thwetšego wa modiidi, wa mohloki, e ka ba Moisraele wa geno, goba mofaladi yo a dulago go wo mongwe wa metse ya lena. Letšatši le lengwe le le lengwe pele ga ge letšatši le dikela o mo lefe, ka ge a dirile mošomo wa letšatši leo; ke modiidi mme o hloka tšhelete. Ge o ka se mo lefe, o tla llela go Morena ka lebaka la gago, mme wena o tla ba le molato wa sebe.”

DOITERONOMIO 24:14-15

Lena makgoba, le hlomphe ka botlalo beng ba lena ba mo lefaseng, gomme seo le se dire ka botshepegi, bjalo ka ge nke le direla Kriste. Seo le se se direle gore ba le bone mme ba le rete, eupša ka dipelo tšohle tša lena le dire se se nyakwago ke Modimo, ka ge le le makgoba a Kriste. Le ba šomele ka dipelo tše ditšhweu mo nkego le šomela Morena, e sego batho. Le a tseba gore Morena o tla putsa bohle, makgoba le balokologi, ka lebaka la tše dibotse tše ba di dirago.

Lena bengmakgoba, le sware makgoba a lena ka wona mokgwa woo, gomme le tlogele go hlwa le ba tšhošetša. Le gopole gore lena le makgoba a lena mong wa lena ke o tee wa legodimong, yo a sa kgethollego batho.

BAEFESO 6:5-9

Mohlokomelamogo o ba le mago a go ja,

mohlokomelamong o a hlompšha.

DIEMA 27:18

6 Iphe nako ya go khutša

Mo matšatšing a lehono a semphetekegofete a go šoma, go na le go lekega go šoma ka boima le go ba karolo ya phadišano ye e sa felego ya katse le legotlo. Mafelelong o itima nako ya go khutša gomme wa thoma go ipona molato ge o sa šome.

Moretheto wa go šoma o fela o kgaotša, o khutša, o theilwe ke Modimo ge a be a hlola lefase. Ge o khutša, o a dumela gore ga o lenaba la mošomo.

Bao ba sa latelego molawana wo ba ka se kgone go ba le tšweleletšo ye kgolo. Modimo o re beetše mohlala gore le rena re o latele.

Ke ka fao Modimo a phethilego modiro wa go hlola legodimo le tšohle tše di lego go lona, le lefase le tšohle tše di lego go lona. Ka letšatši la bošupa Modimo ke ge a feditše mediro ye a bego a e dira; mme ka letšatši leo a khutša, a feditše mediro ka moka ye a bego a e dira. A šegofatša letšatši la bošupa mme a le dira letšatši le lekgethwa, ka gore ka letšatši leo ke ge a feditše tlholo ya gagwe mme a lesa mošomo ka moka.

GENESE 2:1-3

“O šome ka matšatši a a selelago, eupša ka la bošupa o se šome, gore makgoba le bafaladi ba ba go šomelago, le tšona diruiwa tša gago, ba khutše.”

EKSODOSE 23:12

“Mediro ya lena le e dire ka matšatši a a selelago, fela ka letšatši la bošupa le se šome, le ge e ka ba mabakeng a ge go lengwa goba go bunwa.”

EKSODOSE 34:21

“Hlompha Sabatha mme o se kgethwafatše. Ka matšatši a a selelago o dire mediro ya gago ka moka, fela letšatši la bošupa ke la go khutša, le kgethetšwe nna, Modimo wa gago. Ka lona o se ke wa dira modiro ofe le ofe – wena, goba ngwana wa gago, goba lekgoba la gago, goba seruiwa sa gago, goba mofaladi yo a dulago nageng ya geno. Ka matšatši a a selelago nna, Morena, ke dirile lefase le legodimo le mawatle le tšohle tše di lego go tšona, eupša ka letšatši la bošupa ka khutša. Ke ka lebaka leo nna, Morena, ke šegofaditšego letšatši la Sabatha ka le dira le lekgethwa.”

EKSODOSE 20:8-11

7 Hlankela Modimo ka mogolo wa gago

Tšhelete le dithoto tše re di kgoboketšago ke tša rena ka mogau wa Modimo, gomme ke tša gagwe. Ka go Testamente ye Tala, setšhaba sa Modimo se be se le ka tlase ga molao wa go ka beela thoko karolo ya lesome ya ditefelo tša bona go ba ya mošomo wa Modimo. Testamente ye Mpsha e re eletša gore re neele re lokologile gape ka pelo ye e thabilego.

“Le beeleng karolo ya lesome thoko – ya lesome ya tšeo mašemo a lena a di ntšhago ngwaga ka ngwaga. Gomme le yeng lefelong leo Morena Modimo wa lena a le kgethilego gore a khunamelwe go lona; mme moo pele ga gagwe le je dikarolo tša lesome tša mabele, tša beine, tša makhura a mohlware, le maitšibolo a dikgomo le a dinku tša lena. Le direng se, gore le tle le ithute go boifa Morena Modimo wa lena ka mehla.”

DOITERONOMIO 14:22-23

“Ba madimabe ke lena Bafarisei, gobane le abela Modimo karolo ya lesome ya dikhonofolo le dipherefere le dinoko tše dingwe, etšwe toka le lerato la Modimo tšona le di hlokomologa. Tše ke tšona tše le swanetšego go di phetha, le sa hlokomologe tše dingwe tšeo.”

LUKASE 11:42

Ya re ge Jesu a dutše a lebane le polokelo ya Tempele, a bona ka mo lešaba le lokelago ditšhelete tša bona ka polokelong. Bahumi ba bantši ba be ba tšhela tšhelete ye ntši. Gwa tla mohlologadi yo mongwe wa modiitšana; yena a lokela dipapetlana tše pedi tša mphiri tša theko ye nyenyane kudu. Jesu a bitša barutiwa ba gagwe a re go bona: “Ruri, ke le botša gore mohlologadi yo wa modiitšana o tšhetše tšhelete ye ntši go feta bohle ba ba tšhetšego ka mo polokelong. Gobane ba bangwe ka moka ba tsopotše fela mahumong a bona, eupša mosadi yo wa modiidi yena o tšhetše tšohle tše a bego a na le tšona, tšohle tše a bego a tla phela ka tšona.”

MARKOSE 12:41-44

Le gopole gore mabjalagosenene o buna gosenene; mabjalakudu le yena o buna kudu. Mongwe le mongwe a ntšhe ka mo a ikemišeditšego ka gona, e se be ka pelaelo goba ka kgapeletšo, gobane Modimo o rata moneathabile. Ebile Modimo o kgona go le fa dilo ka moka ka bontši, gore ka mehla le dule le na le tšohle tše le di nyakago le tlalelwa ke tša go le kgontšha go dira mediro ya go loka. Le Mangwalo a Makgethwa a a bolela a re:

“Ke mafakudu wa bahloki;

go loka ga gagwe ke ga neng le neng.”

2 BAKORINTE 9:6-9

8 Amogela maikarabelo a gago a leago

Go kitimiša lehumo le katlego e se be merero ya rena ye bohlokwa. Go ya ka Bibele, Modimo o re šegofatša gore re hlokomele bao ba palelwago ke go itlhokomela. Modimo o nyaka gore re hlokomele badiidi, balwetši, ditšhuana, bahlologadi le bafaladi. O ile go ahlola tumelo ya rena go ya le ka fao re ba swarago ka gona. Go thuša ba bangwe go phala go tuma. E swanetše e be taetšo ya go hlankela Modimo ka therešo le nnete.

Le se ke la lebala go dira tše di lokilego le go ngwathelana le ba bangwe tše le nago le tšona, ka gobane ke tšona dihlabelo tša lena tše di kgahlago Modimo.

BAHEBERU 13:16

“Ge o ka re o buna wa lebala ngata mašemong, o se ke wa boela morago go yo e tšea; e swanetše go tlogelelwa bafaladi le ditšhuana le bahlologadi, gore Morena Modimo wa gago a tle a go šegofatše go tšohle tše o di dirago. Ge o hlohlorile dienywa tša mehlware ya gago, o se ke wa boela go yo budutša tšeo di ka bago di sa šetše mehlareng; ke tša bafaladi le ditšhuana le bahlologadi. Ge o futše diterebe tša merara ya gago, o se ke wa boela go yo budutša tšeo di šetšego; ke tša bafaladi le ditšhuana le bahlologadi. O se ke wa lebala gore o be o le lekgoba Egepeta; ke ka lebaka leo ke go fago taelo ye.”

DOITERONOMIO 24:19-22

Ke moka o tla re go batho ba ba lego ka letsogong la go ja: ‘Etlang, lena le šegofaditšwego ke Tate! Etlang ke le iše legodimong le le le lokišeditšwego go tloga mola lefase le hlolwa. Gobane ke ile ka re ke swerwe ke tlala, la mpha dijo; ka re ke nyorilwe, la mpha sa go nwa; ka re ke le mošele, la nkamogela ka malapeng a lena; ka re ke hloka diaparo, la mpha tšona; ka re ke babja, la tla la mpona; ke le kgolegong, la nketela.’

“Baloki ba tla mmotšiša ba re: ‘Morena, ke neng mo re ilego ra go bona o swerwe ke tlala mme ra go fa dijo, goba o nyorilwe, ra go fa sa go nwa? Ke neng mo re ilego ra go bona o le mošele, gomme ra go amogela ka malapeng a rena, goba o hloka diaparo, ra go fa tšona? Ke neng mo re ilego ra go bona o babja goba o le kgolegong, mme ra go etela?’ Kgoši o tla ba fetola a re: ‘Ruri, ke le botša gore ge le be le direla yo mongwe wa banabešo ba ba nyatšegago ba, le be le direla nna!’ ”

MATEU 25:34-40

Bodumedi bjo Modimo Tate a bonago bo hlwekile mme e le bja nnete šebo: ke go hlokomela ditšhiwana le bahlologadi matshwenyegong a bona, le go itota gore motho a se tšhilafatšwe ke tša lefase.

JAKOBOSE 1:27

Yo a fago modiidi selo o adima Morena,

gomme Morena o tla mo putsa.

DIEMA 19:17

Moithibatsebe wa ge go lla modiidi,

le yena ge a lla a ka se kwewe.

DIEMA 21:13

Se re tsebago lerato e le sona ke ge Kriste a gafile bophelo bja gagwe ka lebaka la rena. Ka gona, le rena re swanetše go gafa bja rena bophelo ka lebaka la bana ba borena. Ge mohumi a ka re a bona ngwanabo a hloka a se mo šetše, na a ka re o rata Modimo?

1 JOHANESE 3:16-17

9 Lefela metšhelo ya gago

Bibele e laela gore go lefelwe metšhelo. Gobane Bajuda ba be ba le ka tlase ga pušo ya Roma, taba ya motšhelo dinakong tša Testamente ye Mpsha e be e le taba ye e sa kgomakgomiwego ya sepolitiki. Le ge go le bjalo, Jesu o dumelelana le tokelo ya mmušo ya go lefiša metšhelo ebile o re gopotša gore le rena re swanetše go phethagatša se Modimo a se nyakago.

Ka gona ba dula ba mmeile leihlo, ba mmeela balaledi ba go ikgakantšha ba go itira tše nkego ba gabile go phetha melao ya Moshe, gore ba mo tanye ka diphošo tše a ka tšhogago a di boletše, ba tle ba kgone go mo gafela mmušiši wa Moroma. Bona bao ba tla go Jesu ba re: “Moruti, re a tseba gore tše o di bolelago le tše o di rutago batho ke tšona, le gore ga o kgetholle batho, eupša o rata therešo mabapi le tšeo Modimo a nyakago gore motho a di dire. Na go lebane ge re ntšhetša Kesare metšhelo, goba ga se gwa lebana?”

Jesu a lemoga boradia bja bona, gomme a re go bona: “Mpontšheng papetlana ya tšhelete. Seswantšho se ke sa mang le leina le?”

Ba mo fetola ba re: “Ke tša Kesare.”

Ke ge a re go bona: “Gona ntšhetšang Kesare tše e lego tša Kesare, le Modimo le mo ntšhetše tše e lego tša Modimo.”

LUKASE 20:20-25

Ke ka lebaka leo le tšhelago le metšhelo, gobane babuši ge ba dira mediro ya bona ba šomela Modimo. Ka gona le ntšhetše bohle tše di ba lebanego: yo a lebanwego ke seloba le mo lobe; yo a lebanwego ke sebego le mmegele; yo a lebanwego ke tlhompho le mo hlomphe; yo a lebanwego ke kgodišo le mo godiše.

BAROMA 13:6-7

10 Šomela lehumo la mmakgonthe

Batho ba bantši ba nagana gore go ikgobokeletša lehumo le dithoto ke wona morero wo mogolo bophelong. Eupša, Bibele e re ruta gore lehumo leo ke la nakwana. Bokotsi bja gona ke gore tumo ya rena ya go ka ikgobokeletša tša lefase e ka laola bophelo bja rena ge re ka se šetše. Re ka se hlankele marena a mabedi, Modimo le lehumo. Re swanetše go šoma ka fao Modimo a lebeletšego gore re šome ka gona le go ikgobokeletša lehumo la mmakgonthe la go ya go ile. Bibele e bitša se go ipolokela mahumo legodimong. Ge re bea Modimo pele go tšohle tše re di dirago, gona re ka se tshwenyege ka dinyakwa tša rena tša letšatši ka letšatši.

“Ga go motho yo a ka hlankelago marena a mabedi; o tla hloya yo mongwe, a rata yo mongwe; a botegela yo mongwe, a nyatša yo mongwe. Le ka se kgone go hlankela Modimo le mahumo ka nako e tee.”

MATEU 6:24

“Le se ke la ipolokela mahumo mo lefaseng mo go nago le ditšhwele le diji, le mo go thubago mahodu a utswa. Lena le ipolokele mahumo legodimong mo tšhwele le diji di sa kgonego go senya, mo go sa thubego mahodu a utswa. Gobane mo go lego lehumo la motho ke mo go bago pelo ya gagwe.”

MATEU 6:19-21

“Ka gona le se ke la balabala la re: ‘Na re tla ja eng, re tla nwa eng, re tla aparang?’ Tšeo ka moka ke tše baditšhaba ba dulago ba balabala ka tšona. Tatagolena wa legodimong o a tseba gore tšohle tšeo le phela ka tšona. Lena sa pele le šomele mmušo wa Modimo le tše Modimo a nyakago gore le di phethe, gomme tše dingwe tšeo ka moka o tla le okeletša ka tšona.”

MATEU 6:31-33

Go lehlogonolo motho yo a ikhweletšago bohlale,

yo a ikhweletšago kwešišo.

Bohlale bo na le poelo go feta silibera,

mohola wa bjona o phala wa gauta.

Bohlale bo feta magakabje ka bohlokwa;

ga go se o ka se nyakago, ngwanaka,

se se swanago nabjo.

DIEMA 3:13-15

O laele ba ba humilego ka tša lefase le gore ba se ikgogomoše goba ba bota ona mahumo a a felago, ba upše ba bote Modimo yo a re fago tšohle ka bontši gore re ipshine ka tšona. O ba laye gore ba dire tše di lokilego, ba ikhumiše ka mediro ye mebotse, ba se timane, eupša ba ikemišetše go abelana le ba bangwe. Ka tsela yeo ba tla ipolokela lehumo le e tlago ba motheo wo o tiilego wa ka moso. Ke mo ba tlago kgona go fihlela bophelo bjo e lego bja mmakgonthe.

1 TIMOTHEOSE 6:17-19

Mathata a lena ohle le a lahlele go yena, gobane o a le šetša.

1 PETROSE 5:7

Le se balabale ka selo; sengwe le sengwe se le se nyakago le se kgopele go Modimo ka moya wa thapelo le tebogo. Ke mo Modimo a tlago le phefiša go ja pelo le go tshwenyega le le ba Kriste Jesu, mo e lego gore ga go motho yo a kago kwešiša.

Banabešo, ke fetša ka gore le dule le nagana fela ka tšohle tše e lego tša nnete, tšohle tše di tumišegago, tšohle tše e lego tša go loka, tšohle tše di hlwekilego, tšohle tše di kgahlišago, tšohle tše di dirago gore motho a retwe – a ke re tšohle tše di dirago gore motho e be mothomotho mme a tumišwe ke batho – tšeo ke tšona tše le swanetšego go dula le di nagana. Le dire tše le ithutilego tšona go nna le tše le di amogetšego go nna, e ka ba tše le kwelego ke di bolela goba ke di dira. Gomme Modimo yo a re fago khutšo o tla ba le lena.

BAFILIPI 4:6-9

At work with God

First digital edition 2018

Bible text: Sepedi 2000 Translation

© Bible Society of South Africa 2000, 2018

All rights reserved. No part of this book may, without prior written permission of the publisher, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2237-2

Mobi-format:    ISBN 978-0-7982-2238-9

PDF-format:     ISBN 978-0-7982-2239-6

Bibles and audio Bibles are available on the BibleSA-app

Table of Contents

Matseno

Naa Bibele e re botša eng ka lefelo la mošomo?

Go šoma tlholong ya Modimo

1 Tshepha Modimo

2 Šoma ka boima

3 E ba le nnete

4 Kgotsofala

5 Godiša setswalle se sebotse

6 Iphe nako ya go khutša

7 Hlankela Modimo ka mogolo wa gago

8 Amogela maikarabelo a gago a leago

9 Lefela metšhelo ya gago

10 Šomela lehumo la mmakgonthe